Saab 900

Το Saab 900 ήταν ένα μεσαίο αυτοκίνητο της κατηγορίας D, που παρήχθη από τη (σήμερα ανενεργή) σουηδική αυτοκινητοβιομηχανία Saab από τα μέσα του 1978 έως τα μέσα του 1998, σε δύο γενιές. Τα 900 κατασκευάζονταν ως 4-πορτα και 2-πορτα σεντάν, καθώς και ως 3-πορτα και 5-πορτα hatchback, ενώ επιπλέον από το 1986 και ως καμπριολέ (convertible). Εκτός από τις εγκαταστάσεις της SAAB Automobile στη Σουηδία, το 900 παραγόταν και από την Valmet Automotive στη Φινλανδία.

 Πρώτη γενιά 

Η πρώτη γενιά του 900 εισήχθη στις 12 Μαΐου 1978, για τη σεζόν (model year, έτος μοντέλου) του 1979, και οι πωλήσεις ξεκίνησαν το φθινόπωρο του 1978. Είναι διαχρονικά γνωστή ως η «κλασική γενιά 900» και είχε βασιστεί στην πλατφόρμα του προκατόχου Saab 99, αλλά με μακρύτερο ρύγχος, προκειμένου να εκπληρώσει τις προδιαγραφές των δοκιμών πρόσκρουσης των ΗΠΑ και να αφήσει χώρο για τους υπερτροφοδοτούμενους κινητήρες, τον κλιματισμό και άλλο εξοπλισμό που δεν ήταν διαθέσιμος στις πρώτες ημέρες του μοντέλου 99. Αυτό, επίσης, βελτίωσε και την αεροδυναμική του μοντέλου και ο αεροδυναμικός συντελεστής Cd ήταν 0,34 - νούμερο ιδιαίτερα καλό για τα τότε στάνταρ.

Το 1980, όλα τα 900 έλαβαν μεγαλύτερα πίσω φώτα από αυτά του 99, καθώς και λίγο χαμηλότερα και ρυθμιζόμενα προσκέφαλα στα μπροστινά καθίσματα. Επίσης, το 1980 εισήχθη για πρώτη φορά 5-τάχυτο μηχανικό κιβώτιο, αν και αρχικά ήταν διαθέσιμο μόνο στο 900 EMS και στο 900 Turbo.Johansson, George, ed. (1979-08-17). «Saab 1980: Femväxlad turbo, sämre garanti» [Five-speed turbo, worse warranties]. Teknikens Värld (in Swedish). Stockholm, Sweden: Specialtidningsförlaget AB. 31 (17): 14–15. Διαθέσιμο ήταν και ένα 3-τάχυτο αυτόματο κιβώτιο T-37 από την αμερικανική εταιρεία BorgWarner Inc. Την άνοιξη του 1986, μπήκε στην παραγωγή και η έκδοση 900 καμπριολέ, με σκοπό την αναθέρμανση των πωλήσεων.

 Ανανέωση του 1987 

Μέσα στο 1987, το 900 υπέστη μια ελαφρά αισθητική ανανέωση, με πιο αεροδυναμικούς προβολείς και μπροστινούς και πίσω προφυλακτήρες, αν και το αμάξωμα παρέμεινε αμετάβλητο, για λόγους μείωσης του κόστους. Ταυτόχρονα, υιοθέτησε αρκετά μηχανικά μέρη από το Saab 9000, ενώ άρχισε να προσφέρει και έξτρα καταλύτες, μαζί με ηλεκτρονικό ψεκασμό καυσίμου.

Από τη σεζόν (model year, έτος μοντέλου) του 1989, το μοντέλο εισήγαγε και ABS, που ήταν στάνταρ στην έκδοση Turbo, ενώ ειδικά στη Βόρεια Αμερική ήταν στάνταρ σε όλες τις εκδόσεις του 900, και από τη σεζόν του 1992 έγινε στάνταρ σε όλα διεθνώς. Ταυτόχρονα, το πίσω τρίτο φως φρένων υψηλού επιπέδου, που ήταν ήδη υποχρεωτικό για όλα τα μοντέλα των ΗΠΑ από τη σεζόν του 1986, τοποθετήθηκε στάνταρ σε μοντέλα σε άλλες αγορές όπου δεν απαγορευόταν. Επίσης, από τη σεζόν του 1990 η χωρητικότητα του ρεζερβουάρ αυξήθηκε από 63 σε 68 λίτρα και ειδικά στη Βόρεια Αμερική ο αερόσακος οδηγού έγινε στάνταρ.

Η παραγωγή της πρώτης γενιάς του 900 έληξε στις 26 Μαρτίου 1993, αν και η εκδοχή σεντάν είχε διακοπεί ήδη από το 1991. Ειδικότερα όμως το 900 καμπριολέ διατηρήθηκε στην παραγωγή έως τα μέσα του 1994. Συνολικά κατασκευάστηκαν 908.817 αντίτυπα, από τα οποία τα 48.888 ήταν καμπριολέ.

 Δεύτερη γενιά 

Η δεύτερη γενιά του 900 εισήχθη το καλοκαίρι του 1993, είναι γνωστή ως η «νέα γενιά 900» και βασίστηκε στην πλατφόρμα του μητρικού (μεταξύ του 1990 και του 2010) αμερικανικού ομίλου της General Motors με τον κωδικό «GM2900 platform». Ως αποτέλεσμα, το νέο 900, μολονότι εμφανισιακά θύμιζε έντονα το αρχικό μοντέλο, μοιραζόταν την πλατφόρμα και αρκετά μηχανικά μέρη με το Opel Vectra, αν και προωθήθηκε από την General Motors ως αυτοκίνητο μιας ανώτερης τάξης από το Vectra και με υψηλότερες τιμές πώλησης, καθώς υπό τη διοίκηση της General Motors η Saab επανατοποθετήθηκε ως μάρκα πολυτελείας. Ακόμα και η βασική έκδοση είχε εξ αρχής ABS, αερόσακο οδηγού (σύντομα και συνοδηγού), ηλεκτρικά παράθυρα και καθρέφτες, κεντρικό κλείδωμα και υδραυλικό τιμόνι. Το αμάξωμα διαμορφώθηκε με τέτοιο τρόπο ώστε ο συντελεστής οπισθέλκουσας (Cd) να μην υπερβαίνει το 0,30. Επίσης, το νέο αμάξωμα ήταν 50% πιο στρεπτικά άκαμπτο από το προηγούμενο. Μια καινοτομία ήταν οι ζώνες ασφαλείας τριών σημείων και για τους τρεις πίσω επιβάτες, οι οποίες ήταν προσαρτημένες σε ένα ανθεκτικό εγκάρσιο μέλος, το οποίο χρησίμευε επίσης ως ασφάλιση φορτίου όταν διπλωνόταν.

Όπως και στην πρώτη γενιά, το κλειδί ανάφλεξης και εκκίνησης του 900 βρισκόταν δίπλα στο μοχλό ταχυτήτων της κονσόλας μεταξύ οδηγού και συνοδηγού, κατά τη γνωστή παράδοση των μοντέλων της Saab, για λόγους προστασίας των κάτω άκρων του οδηγού σε ενδεχόμενη μετωπική πρόσκρουση.Per-Börje Elg: Saab – alla bilarna. 1947–2012. Hrsg.: Saab Bilmuseum Stödförening. Norsborg 2022, ISBN 978-91-527-1620-5.

Στα μέσα του 1998, το Saab 900 υπέστη πάνω από 1.100 μικρές μηχανικές αναβαθμίσεις (αν και μερικές είχαν καθιερωθεί ήδη από την έναρξη της σεζόν του 1998) και μετονομάστηκε σε Saab 9-3 στα περισσότερα κράτη, ενώ ειδικά στις ΗΠΑ η αλλαγή του ονόματος έγινε το 1999. Συνολικά κατασκευάστηκαν 273.568 αντίτυπα της δεύτερης γενιάς του 900. Με τη νέα ονομασία, η γενιά αυτή διατηρήθηκε στην παραγωγή έως το 2002.

 Night Panel 

Μια καινοτομία της Saab, εμπνευσμένη από τις ρίζες της εταιρείας στην αεροναυπηγική, ήταν η λειτουργία «Black Panel» («Μαύρο Πάνελ») που ήταν διαθέσιμη στα κλασικά μοντέλα μέσω της περιστροφής του κουμπιού ρύθμισης της φωτεινότητας του πάνελ και στη συνέχεια διαθέσιμη (μόνο στα μοντέλα S ή SE), με το πάτημα ενός κουμπιού στον ψηφιακό πίνακα SID (Saab Information Display), όπου υπήρχε (τα κλασικά είχαν αναλογική οθόνη), η οποία έσβηνε τα περισσότερα φώτα του πίνακα οργάνων, εκτός από το ταχύμετρο. Ο σκοπός αυτής της ιδέας, ήταν η εξάλειψη της απόσπασης της προσοχής του οδηγού από τα φώτα του κοντέρ κατά τη νυχτερινή οδήγηση. Όταν ήταν ενεργό, η λειτουργία ενεργοποίησης SID επέτρεπε στα σκοτεινά όργανα να φωτίζονται ξανά όταν απαιτούσαν την προσοχή του οδηγού - εάν, για παράδειγμα, οι στροφές του κινητήρα αυξάνονταν ανησυχητικά ή εάν η στάθμη καυσίμου έπεφτε κάτω από τα 15 λίτρα (4 γαλόνια ΗΠΑ). Αυτό το χαρακτηριστικό μετονομάστηκε αργότερα σε «Night Panel» («Νυχτερινό Πάνελ») στα μοντέλα Saab 9-3 και Saab 9-5. Στη μεταγενέστερη έκδοση «Night Panel», το ταχύμετρο φωτίζεται μόνο έως τα 140 km/h ή 87 mph και η υψηλότερη κλίμακα θα φωτιστεί μόνο εάν η ταχύτητα του αυτοκινήτου υπερβαίνει τα 135 km/h ή 84 mph.

 Παραπομπές 

 Βιβλιογραφία 
 Horner, Richard. The Classic Saab 900. Amberley Publishing (2016). ISBN 978-1445653730.
 Automobil Revue, Katalognummer 1982 (Daten).
 Saab 900 Betriebsanleitung für Modelljahr 1995.

 Εξωτερικοί σύνδεσμοι 

 Saab Museum
 Saab Museum: Saab 900 model year changes
 www.saabclub.gr

Κατηγορία:Μοντέλα Saab
Κατηγορία:Μεσαία αυτοκίνητα
Κατηγορία:Σουηδικά αυτοκίνητα